รัฐมนตรีว่าการกระทรวงการท่องเที่ยวและกีฬา สั่งการให้ทุกภาคส่วนที่เกี่ยวข้องแจ้งเตือนนักท่องเที่ยวทั้งชาวไทยและต่างชาติที่อยู่ในเขตพื้นที่พายุปาบึกจะพัดผ่าน ให้แจ้งเตือนนักท่องเที่ยวให้ได้อย่างทั่วถึง พร้อมเน้นย้ำให้ดูแลทุกคนให้ดีที่สุด
รัฐมนตรีว่าการกระทรวงการท่องเที่ยวและกีฬา สั่งการให้ทุกภาคส่วนที่เกี่ยวข้องแจ้งเตือนนักท่องเที่ยวทั้งชาวไทยและต่างชาติที่อยู่ในเขตพื้นที่พายุปาบึกจะพัดผ่าน ให้แจ้งเตือนนักท่องเที่ยวให้ได้อย่างทั่วถึง พร้อมเน้นย้ำให้ดูแลทุกคนให้ดีที่สุด        นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา เปิดเผยถึงมาตรการแจ้งเตือนหรือการช่วยเหลือนักท่องเที่ยวที่ไปเยือนภาคใต้ในเขตที่พายุปาบึกจะพัดผ่านว่า ได้แบ่งนักท่องเที่ยวออกเป็น 2 ส่วน คือ นักท่องเที่ยวชาวไทย และชาวต่างชาติ โดยนักท่องเที่ยวไทยไม่มีปัญหาเท่าไหร่ เนื่องจากส่วนใหญ่เข้าใจในการแจ้งเตือนของภาคส่วนต่างๆทั้งกระทรวงมหาดไทย และกรมอุตุนิยมวิทยา เพราะฉะนั้นนักท่องเที่ยวไทยจะคุ้นเคยภาษา และสามารถบริหารจัดการตนเองได้ค่อนข้างดี         ส่วนนักท่องเที่ยวชาวต่างชาติ ซึ่งบางส่วนไม่เข้าใจภาษาไทย ทางกระทรวงฯ จึงได้ประสานกับการท่องเที่ยวแห่งประเทศไทย (ททท.) ออกแจ้งเตือนผ่านเว็บไซต์และแอปพลิเคชั่นของ ททท. ซึ่งมีนักท่องเที่ยวชาวต่างชาติเข้าถึงเป็นจำนวนมาก รวมทั้งได้แจ้งไปยังทีมเจ้าหน้าที่ของกระทรวงการท่องเที่ยว และ ททท.สำนักงานในพื้นที่ภาคใต้ ให้ประสานงานกับสมาคมท่องเที่ยว สมาคมโรงแรม และผู้ประกอบการที่พักโรงแรมต่างๆที่อยู่ในเขตพื้นที่ให้รับรู้และเฝ้าระวังอย่างใกล้ชิด        ขณะเดียวกันเมื่อ 2 วันที่ผ่านมานักท่องเที่ยวได้ทยอยออกพื้นที่เสี่ยงภัยเป็นจำนวนมาก ส่วนเที่ยวบินที่จะเข้าในพื้นที่ในวันนี้ส่วนใหญ่ได้หยุดให้บริการเป็นที่เรียบร้อยแล้ว และวานนี้ขาออกมีนักท่องเที่ยวเปลี่ยนตั๋วโดยสารเพื่อทยอยกลับออกจากพื้นที่อย่างต่อเนื่อง ส่วนนักท่องเที่ยวที่ตกค้างอยู่ตามเกาะต่างๆ ทางกระทรวงฯ ได้แจ้งให้เจ้าหน้าที่ทุกภาคส่วนร่วมกันหาจุดปลอดภัยเพื่อการอพยพ รวมทั้ง เตรียมเสบียง อาหาร และแสงสว่างไว้รองรับแล้ว        นายวีระศักดิ์กล่าวเพิ่มเติมอีกว่า ในส่วนของผลกระทบด้านการท่องเที่ยวของภาคใต้ เป็นเพียงผลกระทบแค่ชั่วคราว และคิดว่าทุกคนเข้าใจดี แต่สิ่งที่เน้นย้ำมากที่สุดขณะนี้คือการไม่ให้เกิดความสูญเสียมากที่สุด ทั้งนี้นายวีระศักดิ์ยังฝากความห่วงใยถึงประชาชน นักท่องเที่ยว และเจ้าหน้าที่ที่ปฏิบัติงานทุกคนอีกด้วย เพื่อให้มีกำลังใจและช่วยกันดูแลให้ได้อย่างทั่วถึง